
	Εκδήλωση με θέμα
Η Αμμόχωστος ως παράμετρος
του Κυπριακού προβλήματος

στο Σπίτι της Κύπρου

Στο πλαίσιο των σημαντικών και συστηματικών πρωτοβουλιών, συνεργειών και δράσεων του Δήμου Αμμοχώστου, του μεγαλύτερου των κατεχομένων Δήμων της Κύπρου, με στόχο τη διαφώτιση, ενημέρωση και ευαισθητοποίηση, της κοινής γνώμης εντός και εκτός του νησιού, σχετικά με το Κυπριακό πρόβλημα και την ανάγκη δίκαιης επίλυσή του, τη διατήρηση και ενίσχυση της άσβεστης μνήμης της κατεχόμενης πόλης, το δικαίωμα επιστροφής όλων των προσφύγων στις περιουσίες τους, και την κατοχύρωση των Ανθρωπίνων Δικαιωμάτων και των Βασικών Ελευθεριών, το Σπίτι της Κύπρου, ο Δήμος Αμμοχώστου, η Ομοσπονδία Κυπριακών Οργανώσεων Ελλάδος (Ο.Κ.Ο.Ε.) και η Ένωσις Κυπρίων Ελλάδος (Ε.Κ.Ε.), συνδιοργάνωσαν, την Τετάρτη 17 Απριλίου 2019, στο Σπίτι της Κύπρου στην Αθήνα, εκδήλωση με θέμα Η Αμμόχωστος ως παράμετρος του κυπριακού προβλήματος.

Την εκδήλωση, την οποία προλόγισε η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού, συντόνισε ο Δημοτικός Σύμβουλος Αμμοχώστου κ. Ανδρέας Μορφίτης ο οποίος και ανέγνωσε διακήρυξη του Δήμου Αμμοχώστου, η οποία υιοθετήθηκε καθολικά από το σύνολο των Κατεχόμενων Δήμων και Κοινοτήτων της Κύπρου. Χαιρετισμό απηύθυναν, ο Πρόεδρος της Ομοσπονδίας Κυπριακών Οργανώσεων Ελλάδος κ. Γιώργος Συλλούρης, και ο Πρόεδρος της Ένωσης Κυπρίων Ελλάδος κ. Λεωνίδας Μασσοστασής.
Στο πλαίσιο της εκδήλωσης μίλησαν, ο πρώην Γενικός Διευθυντής του Υπουργείου Εξωτερικών της Κυπριακής Δημοκρατίας, Πρέσβυς Αλέξανδρος Ν. Ζήνων, και ο Δήμαρχος Αμμοχώστου και Πρόεδρος της Επιτροπής Κατεχομένων Δήμων κ. Αλέξης Γαλανός.
Μετά την ολοκλήρωση των ομιλιών ακολούθησε ενδιαφέρουσα συζήτηση με τη συμμετοχή του ακροατηρίου. 

